ORIGINAL

מאמר ליום השואה הבינלאומי

לפני שבעים וחמש שנה, יצאה אמי מרתה-מלכה גנץ לדרך שהייתה אמורה להיות האחרונה בחייה – צעדת המוות ממחנה ברגן-בלזן. בתעצומות נפש בלתי נתפסות היא הצליחה לשרוד.

בת שבע עשרה, שלד אדם, במשקל 28 קילוגרמים. אביה – סבי – נרצח משום שלא יכול היה לעמוד בקצב. יחד איתו, איבדה אמי שם גם את אחיה וקרובי משפחה נוספים, קורבנות לרוע-שטני שההיסטוריה לא ידעה כמותו.

ביקרתי פעמים רבות במחנות ההשמדה, בגיאיות ההריגה. בכל פעם, אני עוצם את עיניי ומסתכל על ההיסטוריה הפרטית שלי, ועל ההיסטוריה של עמי.

לא אחת תפסתי את עצמי שם, במקום שבו ירו ללא אבחנה ביהודים משום שהם יהודים, מדמיין את אמי, את החודשים הארוכים שהעבירה שם. רואה את כבודה שנרמס, את גופה ונפשה שעונו, לצד הכוחות העצומים שמצאה בה כדי לשרוד.

השואה הייתה אירוע שאין שני לו בהיסטוריה האנושית. פלנטה אחרת, קרא לה בתחילה יחיאל די-נור, ק.צטניק, כשתיאר את הנעשה באושוויץ. "לתושבי פלנטה זו לא היו שמות, לא היו להם הורים ולא ילדים. הם לא לבשו כדרך שלובשים כאן. הם לא נולדו שם ולא הולידו. הם לא חיו לפי החוקים של העולם כאן ולא מתו", תיאר בעדותו במשפט אייכמן.

אותו די-נור תיקן את עצמו לימים, ש"אושויץ לא הייתה פלנטה אחרת. את אושוויץ לא השטן יצר ולא אלוהים, אלא האדם. היטלר לא היה שטן. הוא היה אדם".

. גרמניה, ערש התרבות, הפכה את פניה באמצעות מנגנון שטנה, פשיזם, הסתה ושטיפת מוח. הסובלנות והליברליות הפכו לשנאה, לגזענות, לקהות חושים. הדמוקרטיה הפכה למשרתו של הנורא בדיקטטורים.

אנחנו רחוקים מאוד מהימים האפלים האלו, אבל נראה שהמאבק בהסתה- הוא קריטי וחייב להתרחב גם למסגרות החינוך, וגם למדיניות האכיפה. האנטישמיות אינה נוצרת בחלל ריק. תהליכים שונים, ביניהם עליית לאומנות, יחס מתבדל, שנאת הזר וגם אמצעים טכנולוגים המאפשרים להפיץ שנאה בקלות וביעילות, מהווים כר פורה לאנטישמיות מודרנית במדינות רבות. סקר של הליגה נגד השמצה שנערך לאחרונה, מצא שאחד מכל ארבע אירופים מחזיק בדעות אנטישמיות.

בעיניי, זיכרון השואה, שמצוין בימים אלו בכל רחבי העולם, אינו עוסק רק בקשר עם העבר אלא גם בהתבוננות כנה פנימה, בהווה. כמפקד צבא ההגנה לישראל לשעבר, כבן לשורדי שואה, כמנהיג של המפלגה הגדולה בישראל, כיהודי וכהומניסט, אני מודאג עמוקות מהעלייה באנטישמיות באירופה ובצפון אמריקה. אבל לא רק מהן.

בפנינו עומדים אתגרים אדירים של שנאת מדינת ישראל והיהודים כקולקטיב והשאיפה לחסל את העם היהודי.

לא פעם מאז הוקמה מדינת ישראל, ביקשו שכנינו לכלותינו. העוצמה והמוסר אפשרו לנו לנצח, ובזכות עוצמתנו יכולנו גם להושיט יד ולשאוף לשלום.

בימים אלו מבקש המשטר האיראני ליצור תשתית להשמדת מדינת ישראל. ראשיו אינם מסתפקים בהכחשת השואה אלא פועלים לייצור נשק שיוכל במחי החלטה אחת למחוק ערים שלמות בישראל. אם הם יגיעו ליעדם, המזרח התיכון לא יהיה בטוח, ישראל לא תהיה בטוחה, אף מדינה באזור לא תהיה מוגנת.

גם בני העם האיראני עצמו, סובלים מפגיעה קשה בזכויותיהם- בני מיעוטים נוצרים ואחרים מגורשים, נשים נסקלות באבנים, גורמי אופוזיציה ומפגינים נאסרים והומוסקסואלים מוצאים להורג בכיכרות הערים.

בהכירי את זוועות המלחמה, תמיד אעדיף דיפלומטיה על פני התערבות צבאית. אבל יש להודות- הדיפלומטיה מול איראן כשלה ואיראן עומדת שנה אחת מיכולת להביא להעשרת אורניום ושנתיים עד שלוש מהרכבת פצצה גרעינית שתסכן את העולם כולו. אין זה אומר שצריך לנטוש את הדיפלומטיה, אך יש לפעול בדרכים נוספות.

לאיראן לעולם לא יהיה נשק גרעיני. כרמטכ"ל צה"ל וכמי שמכיר את התוכניות הישראליות- אני אומר זאת מידע. יש לנו את היכולת, הכוונה והאמצעים למנוע זאת. לא במחיר קל. אבל מול משטר הטרור והשנאה, על מנהיגי העולם לעמוד מאוחדים. לא לעצום עיניים, לא להתרפס ולא להראות חולשה. על מנהיגי אירופה להכיר במשטר האיראני כפי שהוא. לא רק איום על ישראל ועל האזור, אלא גם לאינטרסים האסטרטגיים של אירופה עצמה. להתייצב כאיש אחד, ולהבהיר כי בנושא קיומי זה ישראל לא תעמוד לבד. איראן רוצה להשמיד את ישראל כקולקטיב, אבל לא פחות מכך את הרעיונות המערביים של חופש, דמוקרטיה וזכות הביטוי. איראן היא קודם כל בעיה עולמית, אחר כך אזורית ורק לבסוף בעיה ישראלית. לכן, טוב נעשה אם נירתם כולנו למאמץ.

אני מברך את מדינות אירופה על כוונתן להכביד את הסנקציות, ואת הנשיא טראמפ שנקט בפעולות צבאיות שהבהירו לאיראן את הנחישות של העולם מולה. את הנחישות הזו צריך להפגין, את העוצמה להעלות, וכשתתחזק ההרתעה הצבאית והכלכלית- רק אז נוכל לחזור לשפת הדיפלומטיה.

האנטישמיות של תקופת החושך, ביקשה להשמיד את יהדות אירופה כולה, ולפגוע ביהודים על שום יהדותם. השלטון הנאצי לא הבדיל בין יהודי ליהודי, וביקש להעלים מהעולם את כולם. גם כיום, יש מי שמבקשים לעשות זאת, שמקדשים את יכולת ההשמדה.

אנחנו לא נאפשר זאת. כמי שמבקש להוביל את מדינת ישראל בשנים הבאות, אני מבטיח שהיא תישאר המדינה החזקה באזור. היא תיוותר לא רק מקום מקלט בטוח ליהודי העולם, אלא גם קו החזית של העולם המערבי, בהגנה עליה ועל ערכי הדמוקרטיה והחירות שלהשגתם נלחמו כל כך באירופה אחרי מלחמת העולם השנייה.

האנטישמיות מציבה איום על המרקם הדמוקרטי במדינות אירופה, ועל כן חשוב להילחם בה לא רק על מנת להגן על הקהילות היהודיות, אלא על מנת להגן על עצמן. עליכם, מנהיגי העולם המערבי, לנקוט בצעדים נועזים, בכדי להבטיח שהאנושות לא תשכח עד כמה אפל יכול להיות העולם כאשר אנו מאפשרים לשנאה ולבורות ללבלב. על כולנו מוטלת החובה, לתת משמעות אמיתית למילים 'לעולם לא עוד'.

וכשנגיע לשם, נוכל גם ליהנות מפירות השלום, חידוש ויצירת יחסים בין מדינות המזרח התיכון, אירופה וכלל העולם, ושגשוג כלכלי. הימים האלו עוד לפנינו. נגיע לשם בפעולה משותפת, חזקים, נחושים וצודקים.